02021R0520 — DA — 02.07.2021 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B KOMMISSIONENS GENNEMFØRELSESFORORDNING (EU) 2021/520 af 24. marts 2021 om fastlæggelse af regler for anvendelsen af Europa-Parlamentets og Rådets forordning (EU) 2016/429 for så vidt angår sporbarheden af visse opdrættede landdyr (EØS-relevant tekst) (EUT L 104 af 25.3.2021, s. 39)

Ændret ved:









▼B

KOMMISSIONENS GENNEMFØRELSESFORORDNING (EU) 2021/520

af 24. marts 2021

om fastlæggelse af regler for anvendelsen af Europa-Parlamentets og Rådets forordning (EU) 2016/429 for så vidt angår sporbarheden af visse opdrættede landdyr

(EØS-relevant tekst)







KAPITEL 1

ALMINDELIGE BESTEMMELSER

Artikel 1

Genstand og anvendelsesområde

▼M1

Denne forordning fastlægger regler for medlemsstaterne ( 1 ) vedrørende:

▼B

1) fristerne for operatørers overførsel af oplysninger til registrering af opdrættet kvæg og opdrættede får, geder og svin i elektroniske databaser

2) ensartet adgang til data i elektroniske databaser over opdrættet kvæg og opdrættede får, geder og svin samt de tekniske specifikationer og operationelle regler for sådanne databaser

3) tekniske betingelser og regler for udveksling af elektroniske data om opdrættet kvæg mellem medlemsstaternes elektroniske databaser og anerkendelse af, at dataudvekslingssystemet er fuldt funktionsdygtigt

4) tekniske specifikationer og formater for samt udformning af identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr

5) tekniske krav til identifikationsmidler for opdrættede fugle af papegøjefamilien

6) fristerne for anbringelse af identifikationsmidler på opdrættet kvæg og opdrættede får, geder, svin, dyr af kamelfamilien og hjortedyr, der er født i Unionen eller efter indførsel til Unionen af disse dyr

7) konfiguration af identifikationskoden for opdrættet kvæg og opdrættede får, geder, dyr af kamelfamilien og hjortedyr

8) fjernelse, ændring og udskiftning af identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr og fristerne herfor

9) overgangsforanstaltninger vedrørende godkendelse af identifikationsmidler.

Artikel 2

Definitioner

Med henblik på denne forordning finder definitionerne i artikel 2 i delegeret forordning (EU) 2019/2035 anvendelse.







KAPITEL 2

ELEKTRONISKE DATABASER

Artikel 3

Frister og procedurer for operatørers overførsel af oplysninger til registrering af opdrættet kvæg og opdrættede får, geder og svin

1. Operatører, der holder kvæg, får, geder og svin, skal overføre oplysninger om flytninger, fødsler og dødsfald, jf. artikel 112, litra d), i forordning (EU) 2016/429, og om flytninger, jf. artikel 113, stk. 1, litra c), i samme forordning samt i artikel 56, litra b), i delegeret forordning (EU) 2019/2035, med henblik på registrering i de elektroniske databaser, der er oprettet til disse arter, inden for en frist for overførsel, som skal fastsættes af medlemsstaterne. Den maksimale frist for overførsel af oplysninger må ikke overstige syv dage efter dyrenes flytning, fødsel eller død, alt efter hvad der er relevant.

2. I tilfælde af fødsler kan medlemsstaterne ved fastsættelsen af den maksimale frist for overførsel af oplysninger anvende den dato, hvor dyret bliver mærket med identifikationsmidlet som begyndelsestidspunkt for den pågældende periode, forudsat at der ikke er risiko for forveksling mellem denne dato og dyrets fødselsdato.

3. Uanset stk. 1 kan den kompetente myndighed forlænge den maksimale frist for overførsel af oplysninger om flytninger, jf. stk. 1, op til 14 dage efter flytning af kvæg inden for samme medlemsstat fra oprindelsesvirksomheder til registrerede græsningsvirksomheder i bjergområder til græsning. Den kompetente myndighed kan beslutte at acceptere lister over kvæg, der flyttes til registrerede græsningsvirksomheder, fra operatørerne af disse virksomheder. Disse lister skal indeholde: a) den registrerede græsningsvirksomheds unikke registreringsnummer b) dyrenes identifikationskode c) oprindelsesvirksomhedens unikke registreringsnummer d) datoen for dyrenes ankomst på den registrerede græsningsvirksomhed e) den anslåede dato for dyrenes afgang fra den registrerede græsningsvirksomhed.

Artikel 4

Ensartet adgang til data i elektroniske databaser over opdrættet kvæg og opdrættede får, geder og svin

Medlemsstaterne sikrer, at operatører, der holder kvæg, får, geder og svin, på egen anmodning og vederlagsfrit som minimum har læseadgang til et minimum af oplysninger vedrørende deres virksomheder i de elektroniske databaser, jf. artikel 109, stk. 1, litra a)-c), i forordning (EU) 2016/429.

Artikel 5

Tekniske specifikationer for elektroniske databaser over opdrættet kvæg og opdrættede får, geder og svin

Medlemsstater sikrer, at elektroniske databaser over opdrættet kvæg og opdrættede får, geder og svin, jf. artikel 109, stk. 1, litra a)-c), i forordning (EU) 2016/429, er oprettet på en sådan måde, at oplysningerne i disse databaser kan udveksles mellem medlemsstaternes elektroniske databaser i det format, der er fastsat i tredje kolonne i tabellen i bilag I til nærværende forordning.

Artikel 6

Operationelle regler for elektroniske databaser over opdrættet kvæg og opdrættede får, geder og svin

Medlemsstater gennemfører passende tekniske og organisatoriske foranstaltninger for at sikre, at elektroniske databaser over opdrættet kvæg og opdrættede får, geder og svin, jf. artikel 109, stk. 1, litra a)-c), i forordning (EU) 2016/429, fortsat fungerer i tilfælde af potentielle afbrydelser. Disse foranstaltninger skal også garantere sikkerheden, integriteten og autenticiteten af de oplysninger, der er registreret i sådanne databaser.

Artikel 7

Tekniske betingelser og regler for elektronisk udveksling af identifikationsdokumentdata vedrørende opdrættet kvæg mellem medlemsstaternes elektroniske databaser

1. Når medlemsstater elektronisk udveksler identifikationsdokumentdata med andre medlemsstater vedrørende opdrættet kvæg, jf. artikel 44, litra a)-c), i delegeret forordning (EU) 2019/2035, udveksles disse data i formatet XML Schema Definition, som Kommissionen stiller til rådighed for den kompetente myndighed.

2. Den kompetente myndighed i oprindelsesmedlemsstaten for det opdrættede kvæg, der skal flyttes, sikrer, at identifikationsdokumentdataene overføres elektronisk til bestemmelsesmedlemsstaten inden dyrenes afgang og at hver overførsel forsynes med et tidsstempel.

Artikel 8

Anerkendelse af, at systemet til elektronisk udveksling af identifikationsdokumentdata vedrørende opdrættet kvæg mellem medlemsstaternes elektroniske databaser er fuldt funktionsdygtigt

1. Det skal anerkendes, at medlemsstater, der udveksler identifikationsdokumentdata elektronisk via et system, der er etableret af Kommissionen og udarbejdet til udveksling af data vedrørende kvæg, mellem medlemsstaternes elektroniske databaser, har et fuldt funktionsdygtigt system.

2. Kommissionen opstiller og offentliggør på sit websted en liste over medlemsstater, der udveksler identifikationsdokumentdata gennem dette system.







KAPITEL 3







IDENTIFIKATIONSMIDLER

Artikel 9

Tekniske specifikationer og formater for samt udformning af identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr

1. Den kompetente myndighed godkender kun anvendelsen af konventionelle øremærker eller konventionelle kodemærker, jf. litra a) og b) i bilag III til delegeret forordning (EU) 2019/2035, som identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr, hvis disse identifikationsmidler opfylder de tekniske specifikationer i del 1 i bilag II til nærværende forordning.

2. Den kompetente myndighed godkender kun anvendelse af tatoveringer, jf. litra g) i bilag III til delegeret forordning (EU) 2019/2035, som identifikationsmiddel til opdrættede får, geder, svin og hjortedyr, som fastsat i artikel 46, stk. 2 og 3, i artikel 52, stk. 1, litra b), artikel 73, stk. 2, litra c), og artikel 76, stk. 1, litra c), i samme delegerede forordning, hvis disse tatoveringer sikrer uudslettelig mærkning og korrekt aflæsning.

3. Den kompetente myndighed godkender kun anvendelsen af elektroniske identifikatorer, jf. litra c)-f) i bilag III til delegeret forordning (EU) 2019/2035, som identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr, hvis disse identifikationsmidler opfylder de tekniske specifikationer i del 2 i bilag II til nærværende forordning. Desuden skal de elektroniske identifikatorer, jf. litra c) og f) i bilag III til delegeret forordning (EU) 2019/2035, opfylde de tekniske specifikationer i del 1 i bilag II til nærværende forordning.

4. Uanset stk. 3 kan den kompetente myndighed godkende anvendelsen af elektroniske øremærker som identifikationsmiddel for opdrættede svin, hvis disse identifikationsmidler opfylder de tekniske specifikationer, der er fastsat af den medlemsstat, hvor svinene holdes, og tydeligt, læseligt og uudsletteligt viser det unikke registreringsnummer for: a) dyrenes fødevirksomhed eller b) den sidste virksomhed i forsyningskæden, jf. artikel 53 i delegeret forordning (EU) 2019/2035, hvis disse dyr flyttes til en virksomhed uden for den pågældende forsyningskæde.

Artikel 10

Tekniske specifikationer og formater for samt udformning af identifikationsmidler for opdrættede fugle af papegøjefamilien

1. Operatører, der holder fugle af papegøjefamilien, sikrer, at: a) fodringen, jf. artikel 76, stk. 1, litra a), i delegeret forordning (EU) 2019/2035, opfylder de tekniske specifikationer fastsat i del 1 i bilag II til nærværende forordning b) tatoveringen, jf. artikel 76, stk. 1, litra c), i delegeret forordning (EU) 2019/2035, sikrer uudslettelig mærkning og korrekt aflæsning.

2. Den kompetente myndighed godkender kun anvendelsen af injicerbare transpondere, jf. artikel 76, stk. 1, litra b), i delegeret forordning (EU) 2019/2035, som identifikationsmidler for fugle af papegøjefamilien, hvis disse identifikationsmidler opfylder de tekniske specifikationer i del 2, punkt 2, i bilag II til nærværende forordning.

Artikel 11

Operationelle regler for godkendelse af elektroniske identifikatorer for opdrættet kvæg og opdrættede får, geder, svin, dyr af kamelfamilien, hjortedyr og fugle af papegøjefamilien

1. I forbindelse med godkendelse af de elektroniske identifikatorer, jf. litra c)-f) i bilag III til delegeret forordning (EU) 2019/2035, for opdrættet kvæg og opdrættede får, geder, svin, dyr af kamelfamilien, hjortedyr og fugle af papegøjefamilien sikrer den kompetente myndighed, at producenterne af de elektroniske identifikatorer har fremlagt dokumentation for, at der er udført overensstemmelses- og præstationstest, jf. del 2, punkt 4, i bilag II til nærværende forordning, i prøvningscentre, der er akkrediteret i overensstemmelse med ISO/IEC-standard 17025 »Generelle krav til prøvnings- og kalibreringslaboratoriers kompetence«.

2. I forbindelse med godkendelse af de elektroniske identifikatorer, jf. stk. 1, kan den kompetente myndighed kræve, at producenterne af de elektroniske identifikatorer gennemfører yderligere test for robusthed og holdbarhed for at sikre deres funktion under de specifikke geografiske eller klimatiske forhold i den pågældende medlemsstat i overensstemmelse med de standarder, der er fastsat af denne medlemsstat.

Artikel 12

Konfiguration af identifikationskoden for opdrættet kvæg og opdrættede får, geder, dyr af kamelfamilien og hjortedyr

Identifikationskoden for opdrættet kvæg og opdrættede får, geder, dyr af kamelfamilien og hjortedyr skal udformes således:

▼M1

a) Identifikationskodens første element er landekoden for den medlemsstat, hvor identifikationsmidlet først blev anbragt på dyrene, i form af enten: i) koden på to bogstaver i overensstemmelse med ISO-standard 3166-1 alpha-2, undtagen for Grækenland, hvor koden på to bogstaver »EL« anvendes, og for Det Forenede Kongerige for så vidt angår Nordirland, hvor koden på to bogstaver »XI« anvendes, eller ii) landekoden på tre cifre i overensstemmelse med ISO-standard 3166-1 numerisk, undtagen for Det Forenede Kongerige for så vidt angår Nordirland, hvor koden »899« anvendes.

▼B

b) Identifikationskodens andet element er en unik kode for hvert dyr på højst 12 numeriske tegn.

Artikel 13

Frister for anbringelse af identifikationsmidler på opdrættet kvæg

1. Operatørerne sikrer, at identifikationsmidlerne, jf. artikel 112, litra a), i forordning (EU) 2016/429, anbringes på opdrættet kvæg inden udløbet af en maksimal frist efter fødslen, der skal fastsættes af den medlemsstat, hvor dyrene er født. Den maksimale frist beregnes fra dyrenes fødselsdato og må ikke overstige 20 dage.

2. Uanset stk. 1 kan medlemsstaterne give operatører tilladelse til at forlænge den maksimale frist til anbringelse af et andet identifikationsmiddel til op til 60 dage efter dyrenes fødsel af hensyn til dyrenes fysiologiske udvikling, hvis det andet identifikationsmiddel er en vombolus.

3. Uanset stk. 1 kan medlemsstaterne give operatører tilladelse til at forlænge den maksimale frist, jf. stk. 1, i op til ni måneder på følgende betingelser: a) Dyrene er: i) opdrættet under ekstensive forhold med kalve, der bliver sammen med deres mødre ii) ikke vant til regelmæssig kontakt med mennesker. b) Området, hvor dyrene holdes, sikrer en høj grad af isolering af dyrene. c) Forlængelsen går ikke ud over dyrenes sporbarhed. Medlemsstater kan begrænse den tilladelse, der er omhandlet i første afsnit, til bestemte geografiske regioner eller bestemte arter eller racer af opdrættet kvæg.

4. Operatørerne sikrer, at ingen opdrættede kvæg forlader fødevirksomheden, medmindre de er blevet forsynet med identifikationsmidler, jf. artikel 112, litra a), i forordning (EU) 2016/429.

Artikel 14

Frister for anbringelse af identifikationsmidler på opdrættede får og geder

1. Operatørerne sikrer, at identifikationsmidlerne, jf. artikel 113, stk. 1, litra a), i forordning (EU) 2016/429, anbringes på opdrættede får og geder inden udløbet af en maksimal frist efter fødslen, der skal fastsættes af den medlemsstat, hvor dyrene er født. Den maksimale frist beregnes fra dyrenes fødselsdato og må ikke overstige ni måneder.

2. Operatørerne sikrer, at ingen opdrættede får eller geder forlader fødevirksomheden, medmindre de er blevet forsynet med identifikationsmidler, jf. artikel 113, stk. 1, litra a), i forordning (EU) 2016/429.

Artikel 15

Frister for anbringelse af identifikationsmidler på opdrættet svin

1. Operatørerne sikrer, at identifikationsmidlerne, jf. artikel 115, litra a), i forordning (EU) 2016/429, anbringes på opdrættet svin inden udløbet af en maksimal frist efter fødslen, der skal fastsættes af den medlemsstat, hvor dyrene er født. Den maksimale frist beregnes fra dyrenes fødselsdato og må ikke overstige ni måneder.

2. Operatørerne sikrer, at ingen opdrættede svin forlader fødevirksomheden eller udgår af forsyningskæden, medmindre de er blevet forsynet med identifikationsmidler, jf. artikel 115, litra a), i forordning (EU) 2016/429.

Artikel 16

Frister for anbringelse af identifikationsmidler på opdrættede dyr af kamelfamilien og hjortedyr

1. Operatørerne sikrer, at identifikationsmidlerne, jf. artikel 73, stk. 1 og 2, i delegeret forordning (EU) 2019/2035, anbringes på opdrættede dyr af kamelfamilien og hjortedyr inden udløbet af en maksimal frist efter fødslen, der skal fastsættes af den medlemsstat, hvor dyrene er født. Den maksimale frist beregnes fra dyrenes fødselsdato og må ikke overstige ni måneder.

2. Operatørerne sikrer, at ingen opdrættede dyr af kamelfamilien eller hjortedyr forlader fødevirksomheden eller den virksomhed, de ankom til først, hvis disse dyr blev flyttet til den pågældende virksomhed fra det levested, hvor de levede som vildtlevende dyr, medmindre disse dyr er blevet forsynet med identifikationsmidler, jf. artikel 73, stk. 1 og 2, i delegeret forordning (EU) 2019/2035.

3. Den kompetente myndighed kan undtage operatører, der holder rensdyr, fra kravene i stk. 1 og 2, forudsat at undtagelsen ikke går ud over dyrenes sporbarhed.

4. Uanset stk. 1 kan medlemsstater undtage operatører, der holder hjortedyr, fra kravene i stk. 1 på følgende betingelser: a) Dyrene er: i) opdrættet under ekstensive forhold ii) ikke vant til regelmæssig kontakt med mennesker. b) Området, hvor dyrene holdes, sikrer en høj grad af isolering af dyrene. c) Undtagelsen går ikke ud over dyrenes sporbarhed.

Artikel 17

Frister for anbringelse af identifikationsmidler på opdrættet kvæg og opdrættede får, geder, svin, dyr af kamelfamilien og hjortedyr efter deres indførsel til Unionen

1. Operatørerne sikrer efter indførsel til Unionen af opdrættet kvæg og opdrættede får, geder, svin, dyr af kamelfamilien og hjortedyr, og hvis disse dyr forbliver i Unionen, at disse dyr senest 20 dage efter deres første ankomst til virksomheden forsynes med identifikationsmidler, jf. artikel 81 i delegeret forordning (EU) 2019/2035.

2. Uanset stk. 1 kan første indrejsemedlemsstater give operatører tilladelse til at forlænge den maksimale frist for anbringelse af et andet identifikationsmiddel til op til 60 dage efter dyrenes fødsel af hensyn til dyrenes fysiologiske udvikling, hvis det andet identifikationsmiddel er en vombolus.

3. Operatørerne sikrer, at intet opdrættet kvæg og ingen opdrættede får, geder, svin, dyr af kamelfamilien eller hjortedyr forlader den virksomhed, de ankom til først, medmindre disse dyr er blevet forsynet med identifikationsmidler, jf. artikel 81, i delegeret forordning (EU) 2019/2035.

Artikel 18

Fjernelse og ændring af identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr

Den kompetente myndighed må kun give operatører tilladelse til at fjerne eller ændre identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr, hvis fjernelse eller ændring ikke går ud over dyrenes sporbarhed, herunder sporbarheden af fødevirksomheden, og hvis det fortsat er muligt at identificere dyrene individuelt, hvis det er relevant.

Artikel 19

Udskiftning af identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr og fristerne herfor

1. Den kompetente myndighed må kun give operatører tilladelse til at udskifte identifikationsmidler for opdrættet kvæg og opdrættede får, geder, svin, dyr af kamelfamilien og hjortedyr, hvis udskiftningen ikke går ud over dyrenes sporbarhed, herunder sporbarheden af fødevirksomheden, og hvis det fortsat er muligt at identificere dyrene individuelt, hvis det er relevant.

2. Udskiftning, jf. stk. 1, kan tillades som følger: a) hvis dyrene er blevet identificeret ved hjælp af to identifikationsmidler, og ét af disse midler er blevet ulæseligt eller er gået tabt, forudsat at dyrenes identifikationskode forbliver uændret og fortsat svarer til koden på det tilbageværende identifikationsmiddel b) hvis dyrene er blevet identificeret ved hjælp af ét eller to identifikationsmidler, hvoraf dyrenes identifikationskode fremgår, og disse identifikationsmidler er blevet ulæselige eller er gået tabt, forudsat at det fortsat er muligt at fastslå dyrenes identifikationskode med rimelig sikkerhed, og at dyrenes identifikationskode forbliver uændret c) hvis opdrættede får, geder eller svin er blevet identificeret ved hjælp af et identifikationsmiddel, hvoraf en virksomheds unikke registreringsnummer fremgår, og dette identifikationsmiddel er blevet ulæseligt eller er gået tabt, forudsat at det fortsat med rimelig sikkerhed er muligt at fastslå dyrenes fødevirksomhed eller, hvis det er relevant, den sidste virksomhed i forsyningskæden, og at det nye identifikationsmiddel viser denne virksomheds unikke registreringsnummer eller, hvis det er relevant, den sidste virksomheds unikke registreringsnummer. d) i tilfælde af opdrættede får og geder kan der gives tilladelse til udskiftning af identifikationsmidler, jf. litra a) og b), med nye identifikationsmidler, hvoraf der fremgår en ny identifikationskode, forudsat at dette ikke går ud over sporbarheden.

3. Udskiftning af identifikationsmidler, jf. stk. 1, udføres så hurtigt som muligt og inden udløbet af en maksimal frist, der skal fastsættes af den medlemsstat, hvis kompetente myndighed har givet operatørerne tilladelse til at udskifte identifikationsmidlerne, og inden dyrene flyttes til en anden virksomhed.

4. Hvis identifikationskoden for opdrættet kvæg og opdrættede får, geder og svin, der fremgår af identifikationsmidlerne, jf. litra a) og b) i bilag III til delegeret forordning (EU) 2019/2035, ikke kan gengives på en elektronisk identifikator på grund af tekniske begrænsninger, vil den kompetente myndighed kun give tilladelse til, at disse dyr forsynes med en ny elektronisk identifikator, hvoraf der fremgår en ny identifikationskode, hvis begge identifikationskoder er registreret i de elektroniske databaser, jf. artikel 109, stk. 1, i forordning (EU) 2016/429.







KAPITEL 4

OVERGANGSBESTEMMELSER OG AFSLUTTENDE BESTEMMELSER

Artikel 20

Overgangsforanstaltninger vedrørende godkendelse af identifikationsmidler

Uanset artikel 9, 10 og 11 i nærværende forordning kan medlemsstater i en overgangsperiode, der slutter den 20. april 2023, fortsat anvende identifikationsmidler, der er godkendt før den 21. april 2021, i overensstemmelse med forordning (EF) nr. 1760/2000 og (EF) nr. 21/2004 og direktiv 2008/71/EF samt de retsakter, der er vedtaget på grundlag af disse forordninger og dette direktiv.

Artikel 21

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 21. april 2021.

Denne forordning er bindende i alle enkeltheder og gælder umiddelbart i hver medlemsstat.









BILAG I

Tekniske specifikationer for oplysningsformater i elektroniske databaser over opdrættet kvæg og opdrættede får, geder og svin







Type af oplysninger Beskrivelse Form Dyrets identifikationskode Landekode En af følgende muligheder: bogstavkode: ISO 3166-1 alpha-2-kode (1) numerisk kode: ISO 3166-1 numerisk kode Unik kode for hvert dyr 12 numeriske tegn Elektronisk identifikator (valgfrit) En af følgende muligheder: — elektronisk øremærke — vombolus — injicerbar transponder — elektronisk kodemærke Virksomhedens unikke registreringsnummer Landekode efterfulgt af 12 alfanumeriske tegn Navn på virksomhedsleder 140 alfanumeriske tegn Virksomhedsleders adresse Gadenavn og husnummer 140 alfanumeriske tegn Postnummer 10 alfanumeriske tegn By 35 alfanumeriske tegn Dato Dato (ÅÅÅÅ-MM-DD) Samlet antal dyr 15 numeriske tegn ( 1 ) Bortset fra for Grækenland, hvor koden på to bogstaver »EL« anvendes.









BILAG II

DEL 1

Tekniske specifikationer for identifikationsmidler for opdrættet kvæg og opdrættede får, geder, svin, dyr af kamelfamilien, hjortedyr og fugle af papegøjefamilien

1. Identifikationsmidlerne, jf. litra a), b), c), f) og h) i bilag III til delegeret forordning (EU) 2019/2035, for opdrættet kvæg og opdrættede får, geder, svin, dyr af kamelfamilien, hjortedyr og fugle af papegøjefamilien skal være:

a) ikkegenanvendelige

b) af ikkenedbrydeligt materiale

c) manipulationssikrede

d) letlæselige i hele dyrets levetid

e) udformet således, at de forblive sikkert fastgjort til dyrene uden at være skadelige for dem

f) lette at fjerne fra fødekæden.

2. Af identifikationsmidlerne, jf. punkt 1, skal der tydeligt, læseligt og uudsletteligt fremgå én af følgende angivelser:

a) det første og andet element i dyrenes identifikationskode i overensstemmelse med artikel 12

b) det unikke registreringsnummer for dyrenes virksomhed, jf. artikel 18, litra a), i delegeret forordning (EU) 2019/2035, eller

c) den alfanumeriske identifikationskode, jf. artikel 76, stk. 1, i delegeret forordning (EU) 2019/2035.

3. Identifikationsmidlerne, jf. punkt 1, kan indeholde andre oplysninger, hvis den kompetente myndighed har givet tilladelse, og forudsat at identifikationsmidlerne opfylder kravene i punkt 2.

DEL 2

Tekniske specifikationer for elektroniske identifikatorer for opdrættet kvæg og opdrættede får, geder, svin, dyr af kamelfamilien og hjortedyr

1. De elektroniske identifikatorer, jf. litra c)-f) i bilag III til delegeret forordning (EU) 2019/2035, skal vise det første element i dyrenes identifikationskode i form af den trecifrede landekode og det andet element i dyrenes identifikationskode i overensstemmelse med artikel 12.

2. De elektroniske identifikatorer, jf. punkt 1, skal være:

a) passive transpondere, der kun kan aflæses (»read-only«), med HDX- eller FDX-B-teknologi, som er i overensstemmelse med ISO-standard 11784 og 11785 og

b) læselige med anordninger, der er i overensstemmelse med ISO-standard 11785 og stand til at aflæse HDX- og FDX-B-transpondere.

3. De elektroniske identifikatorer, jf. punkt 1, skal kunne aflæses på en læseafstand på mindst:

a) for opdrættet kvæg: i) 12 centimeter for øremærker ved aflæsning med bærbart aflæsningsudstyr ii) 15 centimeter for injicerbar transpondere ved aflæsning med bærbart aflæsningsudstyr iii) 25 centimeter for vomboluser ved aflæsning med bærbart aflæsningsudstyr iv) 80 centimeter for alle elektroniske identifikatorer ved aflæsning med stationært aflæsningsudstyr

b) for opdrættede får og geder: i) 12 centimeter for øremærker og kodemærker ved aflæsning med bærbart aflæsningsudstyr ii) 20 centimeter for vomboluser og injicerbare transpondere ved aflæsning med bærbart aflæsningsudstyr iii) 50 centimeter for alle elektroniske identifikatorer ved aflæsning med stationært aflæsningsudstyr.

4. De elektroniske identifikatorer, jf. punkt 1, er blevet testet med tilfredsstillende resultater for så vidt angår:

a) overensstemmelse med ISO-standard 11784 og 11785 i henhold til metoden omhandlet i punkt 7 i ISO-standard 24631-1 og

b) minimumsydeevne ved læseafstande, jf. punkt 3 i nærværende del, i overensstemmelse med metoden omhandlet i punkt 7 i ISO-standard 24631-3.